आसामाव ओरै बादि मोनसे जायगा नुनो मोन्नाय नङा जेराव असमीया बिजोंनि फरायसालि गैया (बांला बिजोंनि ओनसोलनि बादै) । दासिमबो साहा बागान ओनसोलाव थोंजोङै असमीया बिजोंनि फरायसालि गायसन्नायनि हाबाफारि मावफुंनाय नुनो मोन्दों । अब्ला नांनाय जायगायाव बर’ बिजों गायसननो जोंनि बर’ हारिनि राजखान्थि दैदेनगिरिफोरा मानो आसाम सोरखारनि खाथियाव बिथांखि दिखांनो हाया? गुबुनखौ गारब्लाबो जोंनि बिटिआर ओनसोलनि फिसा फिसा टाउन /सहरफ्रावनो बर’ बिजों फरायनो सोरखारि फरायसालि गैया। बेफोर बिथिंफोरखौ जोंनि दानि गोदान सरखारा (बिटिआर/आसाम सोरखार) नोजोरथिगोन होन्नानै मिजिंथिबाय। बर’ हारिनि गासै गोरोंगोरा आरो हारियारि आफादफोरखौ बेफोर बिथिंफोरखौ नोजोरथिगोन होन्नानै मिजिंथिनाय।